**Lege privind datele deschise și reutilizarea informațiilor din sectorul public**

**Capitolul I - Dispoziții generale**

**Articolul 1 - Obiect și domeniu de aplicare**

1. Prezenta lege reflectă progresul tehnologic rapid și evoluția continuă a tehnologiilor de analiză, exploatare și prelucrare a datelor deschise, fiind necesare măsuri de reformare a legislației anterioare.
2. Prezenta lege reglementează cadrul juridic al reutilizării documentelor aflate în posesia entităților publice, pe care acestea le-au creat în cadrul activității publice proprii, inclusiv în vederea creării unor noi produse și servicii informaționale, precum și modalitățile practice de facilitare a reutilizării:
3. documentelor existente deținute de autoritățile și instituțiile din sectorul public;
4. documentelor existente deținute de întreprinderile publice care:
5. își desfășoară activitatea în domeniile definite în Legea nr. 99/2016 privind achizițiile sectoriale, cu modificările și completările ulterioare;
6. își desfășoară activitatea ca operatori de servicii publice în temeiul art. 2 din Regulamentul (CE) nr. 1370/2007 privind serviciile publice de transport feroviar și rutier de călători;
7. își desfășoară activitatea ca transportatori aerieni care îndeplinesc obligații de serviciu public în temeiul art. 16 din Regulamentul (CE) nr. 1008/2008 privind normele comune pentru operarea serviciilor aeriene în Comunitate (reformare); sau
8. își desfășoară activitatea ca armatori comunitari care îndeplinesc obligații de serviciu public în temeiul art. 4 din Regulamentul (CEE) nr. 3577/92 de aplicare a principiului liberei circulații a serviciilor la transporturile maritime în interiorul statelor membre (cabotaj maritim);
9. datelor provenite din cercetare, conform condițiilor prevăzute la art. 13 din prezenta lege.
10. **Prezenta lege nu se aplică:**
11. documentelor a căror punere la dispoziție constituie o activitate care nu se încadrează în domeniul de aplicare al atribuțiilor publice a autorităților și instituțiilor din sectorul public, astfel cum este definită prin lege sau prin alte acte normative;
12. documentelor deținute de întreprinderi publice:
13. produse în afara domeniului de aplicare al furnizării serviciilor de interes general, definit în condițiile legii;
14. legate de activități expuse direct concurenței și care, prin urmare, în temeiul art. 54 din Legea nr. 99/2016 privind achizițiile sectoriale, cu modificările și completările ulterioare, acestea nu fac obiectul normelor privind achizițiile publice;
15. documentelor asupra cărora terții dețin drepturi de proprietate intelectuală;
16. documentelor precum datele sensibile, la care accesul este exclus în temeiul regimurilor de acces în condițiile legii, inclusiv din următoarele motive:
17. protecția securității naționale (securitatea statului), apărarea sau siguranța publică;
18. confidențialitatea statistică;
19. confidențialitatea comercială (inclusiv secretele de afaceri, profesionale sau de întreprindere);
20. documentelor la care accesul este exclus sau restrâns din motive legate de informații sensibile privind protecția infrastructurilor critice, astfel cum sunt definite la art. 3 lit. i) din OUG nr. 98/2010 privind identificarea, desemnarea și protecția infrastructurilor critice, cu modificările și completările ulterioare;
21. documentelor la care accesul este restrâns în temeiul regimurilor de acces în condițiile legii, inclusiv cazurilor în care cetățenii sau entitățile juridice trebuie să facă dovada unui interes special pentru a obține accesul la documente;
22. siglelor, stemelor și însemnelor;
23. documentelor la care accesul este exclus sau restrâns în temeiul regimurilor de acces din motive legate de protecția datelor cu caracter personal și părților din documentele accesibile în temeiul respectivelor regimuri care conțin date cu caracter personal a căror reutilizare a fost definită prin lege ca fiind incompatibilă cu legislația privind protecția persoanelor fizice în ceea ce privește prelucrarea datelor cu caracter personal sau ca aducând atingere protecției vieții private și integrității persoanei, în special în conformitate cu legislația Uniunii Europene și legislația națională armonizată privind protecția datelor cu caracter personal;
24. documentelor deținute de radiodifuziunile publice și filialele acestora, precum și de alte organisme sau filiale ale acestora pentru furnizarea unui serviciu public de radiodifuziune;
25. documentelor deținute de instituții de cultură, altele decât muzeele, arhivele și bibliotecile, inclusiv cele universitare;
26. documentelor deținute de instituții de învățământ de nivel secundar sau inferioare acestui nivel și, în cazul tuturor celorlalte instituții de învățământ, altor documente decât cele menționate la alin. (2) lit. (c);
27. altor documente decât cele menționate la alin. (2) lit. (c) deținute de instituții care desfășoară activități de cercetare și de instituții care finanțează activități de cercetare, inclusiv instituții constituite pentru transferul rezultatelor cercetării;
28. prezenta lege se bazează pe regimurile de acces prevăzute la nivelul Uniunii și la nivel național și nu le aduce atingere.
29. Prezenta lege nu aduce atingere legislației naționale privind protecția datelor cu caracter personal, în special Legii nr. 506/2004 privind prelucrarea datelor cu caracter personal și protecția vieții private în sectorul comunicațiilor electronice, cu modificările și completările ulterioare și Regulamentului (UE) 2016/679 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date.
30. Prezenta lege respectă drepturile fundamentale și principiile recunoscute în special de Carta drepturilor fundamentale a Uniunii Europene, inclusiv dreptul la respectarea vieții private și de familie, dreptul la protecția datelor cu caracter personal, dreptul la proprietate și integrarea persoanelor cu dizabilități, astfel încât nici o dispoziție din prezenta lege nu trebuie să facă obiectul unei interpretări sau puneri în aplicare care nu este conformă cu Convenția pentru apărarea drepturilor omului și a libertăților fundamentale a Consiliului Europei.
31. Obligațiile impuse în conformitate cu prezenta lege se aplică numai în măsura în care sunt compatibile cu dispozițiile acordurilor internaționale privind protecția drepturilor de proprietate intelectuală, la care România este parte, în special: Convenția de la Berna ratificată de România prin Legea nr. 152/1926, cu modificările și completările ulterioare, și actele ulterioare de revizuire a acesteia: Actul de la Stockholm ratificat de România prin Decretul nr. 1175/1968, cu modificările și completările ulterioare, și Actul de la Paris ratificat de România prin Legea nr. 77/1998, cu modificările și completările ulterioare; Acordul privind Aspectele Drepturilor De Proprietate Intelectuală Legate de Comerț, Anexa 1C la Acordul de la Marrakesh privind instituirea Organizației Mondiale a Comerțului (Acordul TRIPS), ratificat de România prin Legea nr. 133/1994, cu modificările și completările ulterioare, și Tratatul Organizației Mondiale a Proprietății Intelectuale (OMPI) privind drepturile de autor (TDA) ratificat de România Legea nr. 205/2000, cu modificările și completările ulterioare.
32. Dreptul unui producător al unei baze de date, prevăzut la art. 141 alin. (1) din Legea nr. 8/1996 privind dreptul de autor și drepturile conexe, cu modificările și completările ulterioare, nu este exercitat de autoritățile și instituțiile din sectorul public pentru a împiedica reutilizarea documentelor sau pentru a restrânge reutilizarea dincolo de limitele stabilite prin prezenta lege.
33. Prezenta lege reglementează reutilizarea documentelor existente deținute de către entitățile publice, inclusiv a documentelor cărora li se aplică Ordonanța Guvernului nr. 4/2010 privind instituirea Infrastructurii naționale pentru informații spațiale în România, republicată.

**Articolul 2 - Definiții**

În sensul prezentei legi se aplică următoarele definiții:

1. **anonimizare** înseamnă procesul de modificare a documentelor în documente anonime care nu se referă la o persoană fizică identificată sau identificabilă, sau procesul de transformare a datelor cu caracter personal astfel încât să devină anonime, în așa fel încât persoana vizată să nu fie sau să nu mai fie identificabilă;
2. **atribuții publice** înseamnă acele atribuții care compun competența definită la art. 5 lit. (r) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
3. **autoritate sau instituție din sectorul public -** definiție conform art. 5 lit. (k), (l), (w), (aa) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
4. **organisme de drept public -** definiție conform art. 3 al. (jj) din Legea 99/2016 privind achizițiile sectoriale, cu modificările și completările ulterioare;
5. **autorități contractante -** definiție conform art. 3 al. (e) din Legea 99/2016 privind achizițiile sectoriale, cu modificările și completările ulterioare;
6. **cost marginal** înseamnă costul direct legat și generat strict de reproducerea, punerea la dispoziție, difuzarea documentelor, anonimizarea datelor cu caracter personal, precum și cu măsurile luate pentru protecția informațiilor comerciale confidențiale în vederea reutilizării;
7. **date cu caracter personal** **-** definiție conform art. 4 al. 1 din Regulamentul 2016/679/UE privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date;
8. **date deschise** înseamnă date ce pot fi utilizate în mod liber, reutilizate și redistribuite de către oricine în orice scop;
9. **date dinamice** înseamnă documente în format digital care fac obiectul unor actualizări frecvente sau în timp real, în special din cauza volatilității sau a obsolescenței lor rapide; datele generate de senzori sunt de obicei considerate a fi date dinamice;
10. **date provenite din cercetare** înseamnă documente în format digital care nu sunt publicații științifice și care sunt colectate sau produse în cursul activităților de cercetare științifică și sunt utilizate ca dovezi în procesul de cercetare sau sunt acceptate în mod curent în comunitatea de cercetare drept necesare pentru validarea concluziilor și rezultatelor cercetărilor;
11. **document** înseamnă orice conținut informațional sau orice parte a unui astfel de conținut, indiferent de forma de stocare a datelor (pe hârtie, în formă electronică sau sub formă de înregistrare audio, video sau audiovizuală);
12. **drept exclusiv** înseamnădreptul acordat de o entitate competentă prin orice act legislativ sau act administrativ al cărui efect constă în limitarea exercitării unei activități relevante la una sau mai multe entități și care afectează substanțial capacitatea altor entități de a desfășura o astfel de activitate;
13. **entitate publică** înseamnă orice autoritate sau instituție din sectorul public sau întreprindere publică, în sensul definit de prezenta lege;
14. **format deschis** înseamnă un format de fișier care este independent de platformele utilizate și care se află la dispoziția publicului fără nicio restricție de natură să împiedice reutilizarea documentelor în cauză;
15. **format prelucrabil automat** înseamnă un format de fișier structurat astfel încât să permită aplicațiilor software să identifice, să recunoască și să extragă cu ușurință date specifice, inclusiv declarații individuale de fapt, și structura internă a acestora;
16. **informație de interes public** înseamnă orice informație care privește activitățile sau rezultă din activitățile unei autorități sau instituții din sectorul public, indiferent de suportul ori de forma sau de modul de exprimare a informației;
17. **informație cu privire la datele personale** **-** definiție conform art. 2 al. (c) din Legea nr. 544 din 12 octombrie 2001 privind liberul acces la informațiile de interes public, cu modificările și completările ulterioare;
18. **interfețele de programare a aplicației (API)** înseamnă un set de funcții, proceduri, definiții și protocoale pentru comunicarea dintre mașini și schimbul fără sincope de date;
19. **întreprindere publică** **-** definiție conform art. 3 al. (bb) din Legea 99/2016 privind achizițiile sectoriale, cu modificările și completările ulterioare;
20. **licență standard** înseamnă un set de condiții de reutilizare predefinite în format digital, de preferință compatibile cu licențele publice standardizate disponibile online;
21. **parte terță** **-** definiție conform art. 4 al. 10 din Regulamentul 2016/679/UE privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date;
22. **profit rezonabil** înseamnă un procentaj din taxa globală, adăugat la ceea ce este necesar pentru recuperarea costurilor eligibile, care nu depășește cu mai mult de cinci puncte procentuale dobânda fixă a Băncii Naționale a României;
23. **reutilizare** înseamnă utilizarea de către persoane fizice sau juridice în scop comercial sau necomercial a documentelor deținute de:
24. autoritățile și instituțiile din sectorul public în scopuri comerciale sau necomerciale, diferite de scopul inițial din cadrul atribuțiilor publice pentru care au fost elaborate, cu excepția schimbului de documente dintre autoritățile și instituțiile din sectorul public în scopul unic de a-și îndeplini atribuțiile publice; sau
25. întreprinderile publice în scopuri comerciale sau necomerciale, diferite de scopul inițial de prestare a serviciilor de interes general pentru care au fost elaborate, cu excepția schimbului de documente dintre întreprinderile publice și autoritățile și instituțiile din sectorul public în scopul unic de a îndeplini atribuțiile publice ale autorităților și instituțiilor din sectorul public;
26. **regim de acces aplicabil** înseamnă reglementarea expresă printr-un act normativ a modalităților de elaborare, luare în evidență, accesare, procesare, multiplicare, manipulare, transport, transmitere, inventariere, păstrare, arhivare sau distrugere a unui document;
27. **scop comercial** înseamnă urmărirea obținerii, direct sau indirect, a unui avantaj economic ori material. Folosirea informațiilor de către entitățile nonprofit nu constituie reutilizare în scop comercial;
28. **secret comercial** **-** definiție conform art. 1 al. (d) din Legea nr. 11/1991 privind combaterea concurenței neloiale, cu modificările și completările ulterioare;
29. **serviciile de interes general** se supun obligațiilor specifice serviciilor publice și pot fi furnizate fie de stat, fie de sectorul privat, de ex.: servicii legate de furnizarea apei, canalizării, energiei, colectarea deșeurilor, servicii poștale, de telecomunicații, servicii medicale, de drumuri, transporturi, poliție, justiție, sistemele de securitate socială, serviciile de ocupare a forței de muncă, sistemul de locuințe sociale, etc. Conform OUG nr. 57/2019 privind Codul administrativ, cu modificările și completările ulterioare, serviciile de interes general pot fi de două categorii:
30. **serviciile de interes economic general** reprezintă activitățile economice care sunt desfășurate în vederea satisfacerii unei/ unor nevoi de interes public, pe care piața nu le-ar asigura sau le-ar asigura în alte condiții, în ceea ce privește calitatea, siguranța, accesibilitatea, tratamentul egal sau accesul universal, fără intervenție publică, pentru care autoritățile administrației publice stabilesc obligații specifice de serviciu public. Serviciile de interes economic general sunt furnizate direct de către o autoritate a administrației publice sau, după caz, de către organisme prestatoare de servicii publice sub monitorizarea și controlul autorității administrației publice competente. Serviciile publice de interes economic general se disting de serviciile non-economice de interes general prin caracterul economic al activității desfășurate. Caracterul economic al unui serviciu public este determinat de natura activităților aferente serviciului și de modalitatea în care activitățile sunt prestate, organizate și finanțate.
31. **serviciile non-economice de interes general** reprezintă activitățile care nu au caracter economic și sunt desfășurate în vederea satisfacerii unei/ unor nevoi de interes public direct de către o autoritate a administrației publice sau de către organismele prestatoare de servicii publice sub monitorizarea și controlul acesteia sau mandatate de aceasta.
32. **seturi de date cu valoare ridicată** înseamnă documente a căror reutilizare este asociată cu beneficii importante pentru societate, mediu și economie, în special datorită faptului că acestea pot servi la crearea unor servicii și aplicații cu valoare adăugată și a unor locuri de muncă noi, de înaltă calitate și decente și mulțumită numărului de beneficiari potențiali ai serviciilor și ai aplicațiilor cu valoare adăugată realizate în baza respectivelor seturi de date;
33. **standard formal deschis** înseamnă un standard care a fost stabilit în scris și care conține specificații privind cerințele cu privire la modalitatea de asigurare a interoperabilității sistemelor informatice;
34. **universitate** înseamnă orice instituție din sectorul public care organizează studii superioare, la a căror absolvire se acordă diplome universitare, conform dispozițiilor art. 114 din Legea educației naționale nr. 1/2011, cu modificările și completările ulterioare.

**Articolul 3 - Principiu general**

1. Documentele reglementate de prezenta lege în conformitate cu art. 1 sunt reutilizabile în scopuri comerciale sau necomerciale în conformitate cu capitolele III și IV.
2. În cazul documentelor asupra cărora bibliotecile, inclusiv bibliotecile universitare, muzeele și arhivele dețin drepturi de proprietate intelectuală și în cazul documentelor deținute de întreprinderi publice, acestea sunt reutilizabile în scopuri comerciale sau necomerciale în conformitate cu capitolele III și IV și în condițiile legii.

**Capitolul II - Cererile de reutilizare**

**Articolul 4 - Prelucrarea cererilor de reutilizare**

1. Orice persoană fizică, persoană juridică, întreprindere economică fără personalitate juridică sau altă entitate fără personalitate juridică pot adresa oricărei entități publice o solicitare de reutilizare a documentelor descrise la art. 2 alin. (11).
2. Solicitarea se poate depune în format digital sau în format hârtie cu respectarea condițiilor privind identificarea solicitantului cu nume, prenume sau denumirea entității și adresa de corespondență, și a documentelor solicitate.
3. Autoritățile și instituțiile din sectorul public, folosind mijloace electronice ori de câte ori este posibil și oportun, prelucrează cererile de reutilizare și pun documentul la dispoziția solicitantului în vederea reutilizării sau, în cazurile în care este necesară o licență comercială pentru drepturi de autor, finalizează oferta pentru un contract de drepturi de autor pentru solicitant într-un termen rezonabil, compatibil cu perioadele de timp prevăzute pentru prelucrarea cererilor de acces la documente. În cazul in care nu este necesară o licență comercială, se va utiliza o licență standard care va fi publicată și disponibilă online într-un termen rezonabil, compatibil cu perioadele de timp prevăzute pentru prelucrarea cererilor de acces la documente.
4. Comunicarea documentelor solicitate se face gratuit sau, în cazuri justificate, contra unei taxe.
5. În cazul în care organismul de drept public solicită o taxă pentru comunicarea documentelor solicitate, aceasta are obligația de a posta pe site-ul propriu valoarea taxei și modul de calculație al acesteia, cel puțin la momentul stabilirii ei și în mod obligatoriu anterior solicitării.
6. Autoritățile și instituțiile din sectorul public prelucrează cererea și pun documentele la dispoziția solicitantului în vederea reutilizării, sau, în cazurile în care este necesară o licență comercială pentru drepturi de autor, finalizează oferta de contract pentru solicitant cât mai curând posibil și, în orice caz, în termen de 20 de zile lucrătoare de la primirea cererii. Termenul respectiv poate fi prelungit cu încă 20 de zile lucrătoare pentru cererile ample sau complexe. În astfel de cazuri, solicitantul este anunțat cât mai curând posibil și, în orice caz, în termen de 15 zile lucrătoare de la data cererii inițiale de faptul că este nevoie de mai mult timp pentru prelucrarea cererii și de motivele pentru care este necesar un termen mai lung.
7. În cazul unui refuz, autoritățile și instituțiile din sectorul public comunică solicitantului motivele refuzului, pe baza prevederilor relevante ale regimului de acces în condițiile legii sau a dispozițiilor prezentei legi, în special ale art. 1 alin. (3) literele (a)-(h) sau ale art. 3. În cazul în care refuzul a fost comunicat în temeiul art. 1 alin. (3) lit. (c), autoritatea sau instituția din sectorul public include o trimitere la persoana fizică sau juridică titulară a drepturilor, în cazul în care este cunoscută, sau, alternativ, la deținătorul licenței de la care autoritatea sau instituția din sectorul public a obținut materialul în cauză. Nu este necesar ca bibliotecile, inclusiv bibliotecile universitare, muzeele și arhivele să includă o astfel de mențiune. Dacă solicitantul face dovada scrisă fizic sau electronic a acceptului de utilizare a documentului din partea tuturor terțelor persoane implicate, atunci cererea lui este reanalizată și rezolvată, ca și cum ar fi fost un document care nu face obiectul art. 1 alin. (3) lit. (c).
8. Orice refuz privind reutilizarea menționează căile de atac disponibile în cazul în care solicitantul dorește să conteste răspunsul primit, și se face în condițiile Legii contenciosului administrativ nr. 554/2004, cu modificările și completările ulterioare. Atât plângerea împotriva refuzului, cât și recursul se judecă în procedură de urgență și sunt scutite de taxă de timbru.
9. Următoarele entități nu sunt obligate să respecte prezentul articol:
10. întreprinderile publice;
11. instituțiile de învățământ, autoritățile și instituțiile care desfășoară activități de cercetare și autoritățile și instituțiile care finanțează activități de cercetare.

**Articolul 5 – Procedura de revizuire**

1. Orice persoană fizică, persoană juridică, întreprindere economică fără personalitate juridică sau altă entitate fără personalitate juridică ce se consideră vătămată într-un drept al său ori într-un interes legitim de răspunsul ori de refuzul privind reutilizarea al organismului de drept public căruia i-a adresat o solicitare de reutilizare a documentelor sau care consideră că taxa stabilită de acesta pentru comunicarea documentelor solicitate nu respectă principiile stabilite în art. 9, are dreptul să se adreseze cu o cerere de revizuire către Autoritatea pentru Digitalizarea României, denumită în continuare ADR.
2. Cererea de revizuire se poate depune în format digital sau în format hârtie, cu respectarea condițiilor privind identificarea solicitantului și a obiectului solicitării.
3. Procedura de revizuire este, în sensul prezentei legi, procedura prealabilă stabilită pentru soluționarea cererilor în contenciosul administrativ și trebuie să respecte condițiile generale stipulate de Legea contenciosului administrativ nr. 554/2004, republicată, cu modificările ulterioare.
4. Prin excepție de la Legea contenciosului administrativ nr. 554/2004:
5. toate cererile de revizuire se depun la ADR,
6. cererile se depun în termen de 10 zile de la data comunicării răspunsului ori a refuzului pentru care se depune cererea de revizuire,
7. ADR are obligația de a răspunde cererii de revizuire în termen de 15 zile de la primirea cererii,
8. toate organismele de drept public au obligația de a răspunde față de ADR cu privire la o cerere de revizuire care are ca obiect o solicitare de reutilizare a documentelor adresată acesteia în termen de 5 zile de la data comunicării adresei emise de ADR.

**Articolul 6 - Sancțiuni privind nerespectarea prevederilor prezentei legi de către entitățile publice**

1. Încălcarea oricărei dispoziții din prezenta lege de către entitățile publice care intră sub incidența prevederilor prezentei legi sau de către personalul propriu al acestora constând din demnitari, funcționari publici, angajați contractuali sau asimilații acestora atrage răspunderea administrativă, definită conform Părții a VII-a din Codul administrativ. .
2. Sancțiunea contravențională principală este avertismentul.
3. În cazul în care entitățile publice nu se conformează măsurilor indicate în avertisment, se aplică amenda contravențională, care are limita minimă de 500 de RON și limita maximă de 10.000 de RON. Entitatea publică are dreptul de a demara o acțiune recursorie împotriva persoanelor fizice din cadrul personalului propriu care au determinat în mod direct lipsa de conformare care a dus la plata amenzii contravenționale.
4. Constatarea contravențiilor prevăzute de prezenta lege și aplicarea sancțiunilor contravenționale se face de către agenți constatatori, numiți prin decizie a președintelui ADR.
5. Pentru realizarea procedurii de revizuire, ADR are dreptul de a solicita informații oricăror entități publice cu privire la care a fost depusă o cerere de revizuire sau care au legătură cu o astfel de cerere.
6. Urmare verificării informațiilor primite, ADR constată dacă au fost încălcate prevederile prezentei legi.
7. În cazul constatării încălcării prevederilor prezentei legi, ADR încheie un proces-verbal de constatare și sancționare a contravenției prin care se aplică sancțiunea şi obligă entitatea publică să îndeplinească obligațiile legale prevăzute de prezenta lege.
8. Responsabilitatea îndeplinirii măsurilor dispuse de către ADR revine reprezentantului legal al entității publice care, potrivit legii, poartă răspunderea contravențională pentru faptele constatate.
9. Persoanele împuternicite să constate contravenții și să aplice sancțiuni sunt numite prin Decizie a Președintelui ADR, Modelul şi conținutul formularului tipizat de Proces-verbal de constatare și sancționare a contravenției, caracteristicile de tipărire şi modelul legitimației persoanelor împuternicite se aprobă prin Decizie a Președintelui ADR în termen de 30 de zile de la publicarea prezentei legi în Monitorul Oficial al României, Partea I.
10. În termen de 6 luni de la data publicării prezentei legi, entitățile publice care administrează categoriile de date cu valoare ridicată menționate în Art. 16, alin. (1) întocmesc și publică pe portalul național de date deschise planurile de publicare pentru seturile de date vizate, incluzând intervalele de actualizare, formatul tehnic, precum și un set minimal de standarde și metadate utilizate. În baza acestor planuri de publicare, Secretariatul General al Guvernului, denumit în continuare SGG, monitorizează respectarea prevederilor prezentei legi și sesizează ADR în consecință.
11. Dispozițiile din prezenta lege se completează cu cele din Ordonanța Guvernului nr. 2/2001 privind regimul juridic al contravențiilor, cu modificările și completările ulterioare, inclusiv procedura de contestare în instanță a sancțiunilor.

**Articolul 7 – Procedura contencioasă**

1. Procedura contencioasă este cea stipulată de Legea contenciosului administrativ nr. 554/2004.
2. Plângerea depusă pentru nerespectarea dispozițiilor prezentei legi este scutită de plata taxei de timbru.

**Capitolul III - Condițiile de reutilizare**

**Articolul 8 - Formate disponibile**

1. Fără a se aduce atingere capitolului V, entitățile publice își pun la dispoziție documentele în orice format preexistent sau în orice limbă disponibilă și, dacă este posibil și adecvat, prin mijloace electronice, în formate care sunt deschise, prelucrabile automat, accesibile, ușor de găsit și reutilizabile, împreună cu metadatele lor, prezentate la nivelul optim de precizie și granularitate, într-un format care să asigure interoperabilitatea, de exemplu prin prelucrarea lor în conformitate cu principiile de reglementare a cerințelor în materie de compatibilitate și de capacitate de utilizare aplicabile informațiilor spațiale în temeiul Ordonanței Guvernului nr. 4/2010 privind instituirea Infrastructurii naționale pentru informații spațiale în România, republicată. Atât formatele, cât și metadatele, trebuie să respecte, dacă este posibil, standardele formate deschise.
2. Entitățile publice trebuie să țină seama de posibilitățile de reutilizare a documentelor de către și pentru persoanele cu dizabilități prin furnizarea informațiilor într-un format accesibil în conformitate cu cerințele stabilite prin OUG 112/2018 privind accesibilitatea site-urilor web și a aplicațiilor mobile ale organismelor din sectorul public, cu modificările și completările ulterioare, acolo unde este posibil din punct de vedere tehnic.
3. Autoritățile și instituțiile din sectorul public, executive, legislative și judiciare, sunt încurajate să producă și să pună la dispoziție documentele care intră în domeniul de aplicare al prezentei legi în conformitate cu principiul „deschiderii începând cu momentul conceperii și în mod implicit”, respectând astfel dreptul la cunoaștere, care este un principiu de bază al democrației, și care se aplică instituțiilor la orice nivel, fie el local sau național.
4. Alin. (1) nu impune o obligație pentru autoritățile și instituțiile din sectorul public de a crea sau adapta documente sau de a furniza extrase din documente pentru a se conforma alineatului respectiv, în cazul în care acest demers ar necesita eforturi disproporționate, care depășesc amploarea unei simple operațiuni.
5. Autoritățile și instituțiile din sectorul public nu pot fi obligate să continue producția și stocarea unui anumit tip de document, în vederea reutilizării acestora de către o organizație din sectorul privat sau public.
6. Autoritățile și instituțiile din sectorul public trebuie să pună datele dinamice pe care le dețin la dispoziția potențialilor utilizatori pentru a fi reutilizate, imediat după colectare, prin intermediul unor API adecvate și, dacă este cazul, prin descărcare în masă.
7. În cazul în care punerea la dispoziție de date dinamice în vederea reutilizării imediat după colectare, astfel cum se menționează la alin. (6), ar depăși capacitățile financiare și tehnice ale autorității sau instituției din sectorul public, impunând astfel un efort disproporționat, respectivele date dinamice sunt puse la dispoziție în vederea reutilizării într-un termen sau cu restricții tehnice temporare care nu afectează în mod nejustificat exploatarea potențialului lor economic și social.
8. Alineatele (1)-(7) se aplică documentelor existente deținute de întreprinderile publice, care sunt disponibile pentru reutilizare.
9. Seturile de date cu valoare ridicată, astfel cum sunt enumerate în conformitate cu art. 16 alin. (1), sunt puse la dispoziție pentru a fi reutilizate în format prelucrabil automat, prin API-uri și, dacă este cazul, prin descărcare în masă.

**Articolul 9 - Principii de taxare**

1. Reutilizarea documentelor este gratuită. Totuși, este permisă recuperarea costurilor marginale suportate în legătură cu reproducerea, punerea la dispoziție, difuzarea documentelor, anonimizarea datelor cu caracter personal, precum și cu măsurile luate pentru protecția informațiilor comerciale confidențiale. Aceste costuri vor fi suportate de către solicitant în condițiile legii. Principiile referitoare la taxare se aplică tuturor entităților publice, astfel cum sunt definite de prezentul proiect de lege.
2. În mod excepțional, alineatul (1) nu se aplică:
3. autorităților și instituțiilor din sectorul public obligate să genereze venituri pentru a acoperi o parte semnificativă a costurilor lor legate de îndeplinirea atribuțiilor lor publice;
4. bibliotecilor, inclusiv bibliotecilor universitare, muzeelor și arhivelor;
5. întreprinderilor publice.
6. În sensul alin. (2) lit. (a), Secretariatul General al Guvernului întocmește și publică pe portalul național de date deschise o listă a autorităților și instituțiilor din sectorul public menționate.
7. În cazurile menționate la alin. (2) literele (a) și (c), cuantumul total al taxelor se calculează pe baza unor criterii obiective, transparente și verificabile astfel: venitul total obținut prin punerea la dispoziție a documentelor și autorizarea reutilizării lor în perioada contabilă corespunzătoare nu depășește costul colectării, întocmirii, reproducerii, difuzării lor și pe cel al stocării datelor, precum și, dacă este cazul, al anonimizării datelor cu caracter personal și al măsurilor luate pentru protecția informațiilor comerciale confidențiale, la care se adaugă un profit care nu este mai mare de 5% peste nivelul ratei dobânzii de referință a Băncii Naționale a României. Taxele se calculează în conformitate cu principiile contabile aplicabile autorităților și instituțiilor din sectorul public în cauză, în condiții de transparență.
8. În cazul în care autoritățile și instituțiile din sectorul public menționate la alin. (2) lit. (b) impun taxe, venitul total obținut prin punerea la dispoziție a documentelor și autorizarea reutilizării lor în perioada contabilă corespunzătoare nu depășește costul colectării, întocmirii, reproducerii, difuzării, stocării datelor, conservării și obținerii autorizației de a utiliza opere protejate prin drepturi de autor, precum și, dacă este cazul, al anonimizării datelor cu caracter personal și al măsurilor luate pentru protecția informațiilor comerciale confidențiale, la care se adaugă un profit care nu este mai mare de 5% peste nivelul ratei dobânzii de referință a Băncii Naționale a României. Taxele se calculează în conformitate cu principiile contabile aplicabile autorităților și instituțiilor din sectorul public în cauză, în condiții de transparență.
9. Reutilizarea este gratuită pentru utilizator sub rezerva excepțiilor prevăzute în prezenta lege.

**Articolul 10 - Transparență**

1. În cazul taxelor standard pentru reutilizarea documentelor, orice condiție aplicabilă și cuantumul real al respectivelor taxe, inclusiv baza de calcul a acestor taxe, sunt prestabilite și publicate. Această publicare se face prin mijloace electronice ori de câte ori este posibil și adecvat.
2. În cazul altor taxe pentru reutilizare decât cele menționate la alin. (1), factorii care sunt luați în considerare la calcularea taxelor în cauză sunt indicați de la început. La cerere, deținătorul documentelor în cauză indică și modul în care au fost calculate aceste taxe în legătură cu o anumită cerere de reutilizare.
3. În cazul în care decide să nu mai pună la dispoziție anumite documente în vederea reutilizării sau să nu mai actualizeze documentele respective, entitatea publică ce are competența trebuie să facă publice respectivele decizii în cel mai scurt timp, prin mijloace electronice.
4. Autoritățile și instituțiile din sectorul public se asigură că solicitanții reutilizării documentelor sunt informați cu privire la căile de atac disponibile pentru deciziile sau practicile care îi privesc, și au obligația de a le posta cel puțin pe site-ul propriu.

**Articolul 11 - Licențele standard**

1. Reutilizarea documentelor nu este supusă unor condiții, cu excepția cazului în care condițiile respective sunt obiective, proporționale, nediscriminatorii și justificate din motive legate de un obiectiv de interes general. Atunci când reutilizarea este supusă unor condiții, acestea nu limitează în mod inutil posibilitățile de reutilizare și nu sunt utilizate pentru restricționarea concurenței.

(2) Licențele standard pentru reutilizarea documentelor din sectorul public, care pot fi adaptate pentru a veni în întâmpinarea unor cereri speciale de licențe, trebuie să fie disponibile în format digital și să poată fi prelucrate electronic.

(3) Prin decizie, Președintele ADR certifică licențele deschise care respectă următoarele principii:

1. să aibă caracter universal;
2. să nu impună restricții;
3. să poată fi utilizate de orice persoană;
4. să fie disponibile în mod gratuit;
5. să aibă caracter non-discriminatoriu;
6. să asigure transparența.

(4) La data publicării prezentei legi, licența pentru date deschise și reutilizabile recomandată este Creative Commons. Variantele ulterioare vor fi certificate prin decizie de către Președintele ADR.

**Articolul 12 - Măsuri practice**

1. Măsurile practice pentru a facilita reutilizarea efectivă a documentelor sunt următoarele:

(a) API-urile trebuie să fie sprijinite de o documentație tehnică clară, completă și disponibilă online, furnizată de proprietarul seturilor de date. Pentru utilizarea API-urilor trebuie să fie aplicate protocoale standard recunoscute la nivel internațional și trebuie să se utilizeze standarde internaționale pentru seturile de date acolo unde este cazul.

(b) Configurarea și utilizarea API-urilor trebuie să se bazeze pe următoarele principii: disponibilitate, stabilitate, întreținere de-a lungul ciclului de viață, uniformitate a utilizării și a standardelor, ușurință în utilizare și securitate. În cazul datelor dinamice/ al datelor actualizate frecvent, adesea în timp real, entitățile publice trebuie să le pună la dispoziție imediat după colectare, prin intermediul unor API corespunzătoare, și, dacă este nevoie, prin descărcare în masă.

(2) Parametrii transferați prin intermediul unei API vor fi sub forma unor colecții de date organizate ierarhic (ex. XML/JSON). Se utilizează o formatare standard (ex. DCAT-AP) pentru toate tipurile de parametrii transferați prin intermediul API. Apelurile prin intermediul API trebui să fie proiectate pentru a trimite și primi doar datele minime necesare.

(3) Entitățile publice trebuie să asigure condițiile pentru facilitarea accesului la documentele disponibile pentru reutilizare, cum ar fi prin publicarea de liste de inventar ale datelor, împreună cu metadatele relevante, accesibile, în cazurile în care acest lucru este posibil și oportun, online și în formate prelucrabile automat, precum și pentru facilitarea accesului la site-uri portal cu legături spre listele de resurse. În cazurile în care acest lucru este posibil, entitățile publice vor asigura condiții pentru a facilita accesul și căutarea în mai multe limbi a documentelor, în special prin facilitarea agregării metadatelor la nivelul Uniunii. Entitățile publice sunt încurajate să ia măsuri practice care să faciliteze păstrarea documentelor disponibile pentru reutilizare.

(4) Pentru a facilita accesul și căutarea documentelor furnizate în format electronic şi prelucrabil automat, în condițiile art. 8, entitățile publice trebuie să publice documentele prevăzute la alin. (3) și pe portalul guvernamental de date deschise, punct unic de acces la nivel național - data.gov.ro, și le pot publica și pe pagina de internet a respectivelor entități sau pe site-uri portal cu legături spre listele de date, indicând în același timp puncte de informare.

**Articolul 13 - Datele provenite din cercetare**

1. Entitățile publice asigură accesul liber la datele provenite din cercetare care au beneficiat sau beneficiază de finanțare publică („politicile privind accesul liber”), urmând principiul „deschiderii în mod implicit” și compatibilitatea cu principiile FAIR: ușor de găsit, accesibil, interoperabil, reutilizabil (Acordul de la Marrakech privind constituirea Organizației Mondiale de Comerț, ratificat prin Legea nr. 133/1994). Asigurarea accesului liber la date se face în conformitate cu principiul „cât mai deschis cu putință, dar atât de închis cât este necesar”, ținând cont de drepturile de proprietate intelectuală, protecția datelor cu caracter personal și confidențialitate, securitate și interesele comerciale legitime. Prevederile respective privind accesul liber se adresează entităților publice care desfășoară activități de cercetare și entităților care finanțează activități de cercetare din fonduri publice pentru datele rezultate din activitățile finanțate.
2. Fără a aduce atingere art. 1 alin. (3) lit. (c), datele provenite din cercetare sunt reutilizabile în scopuri comerciale și necomerciale în conformitate cu capitolele III și IV, în măsura în care beneficiază de finanțare publică, iar cercetătorii, instituțiile care desfășoară activități de cercetare sau instituțiile care finanțează activități de cercetare le-au pus deja la dispoziția publicului printr-o bază de date instituțională sau tematică. În acest context, se ține seama de interesele comerciale legitime, de activitățile de transfer de cunoștințe și de drepturile de proprietate intelectuală preexistente în condițiile legii.

**Capitolul IV - Nediscriminarea și comerțul echitabil**

**Articolul 14 - Nediscriminarea**

1. Toate condițiile aplicabile de reutilizare a documentelor sunt nediscriminatorii în raport cu categoriile comparabile de reutilizare, inclusiv în raport cu reutilizarea transfrontalieră.
2. În cazul în care documentele sunt reutilizate de o autoritate sau instituție din sectorul public drept bază pentru activitățile sale comerciale desfășurate în afara domeniului de aplicare al atribuțiilor sale publice, pentru furnizarea documentelor necesare activităților în cauză se aplică aceleași taxe și condiții ca cele valabile pentru ceilalți utilizatori.
3. Următoarele situații nu aduc atingere principiului nediscriminării:
4. autoritățile și instituțiile din sectorul public pot face schimb gratuit de informații în exercitarea atribuțiilor publice, chiar dacă alte părți sunt taxate pentru reutilizarea acelorași documente;
5. pot fi adoptate politici de taxare diferențiate pentru reutilizarea comercială, spre deosebire de cea necomercială.

**Articolul 15 - Acorduri de exclusivitate**

1. Reutilizarea documentelor este deschisă tuturor potențialelor părți interesate, chiar în cazul în care una sau mai multe dintre acestea exploatează deja produsele cu valoare adăugată bazate pe aceste documente. Contractele sau alte acorduri încheiate între entitățile publice care dețin documentele și părți terțe nu pot oferi drepturi exclusive.
2. Cu toate acestea, în cazul în care un drept exclusiv este necesar pentru a furniza un serviciu de interes public, validitatea motivului pentru care a fost acordat dreptul exclusiv în cauză este reexaminată periodic de către respectiva entitate publică și, în orice caz, o dată la trei ani. Acordurile de exclusivitate încheiate la data intrării în vigoare a prezentei legi sau după acea dată sunt puse la dispoziția publicului online cu cel puțin două luni înainte de intrarea lor în vigoare. Clauzele definitive ale acestor acorduri sunt transparente și sunt puse la dispoziția publicului online. Digitalizarea resurselor culturale nu intră sub incidența prezentului alineat.
3. Prin excepție de la alin. (1), în cazul în care un drept exclusiv privește digitalizarea resurselor culturale, perioada de exclusivitate nu depășește, în general, 10 ani. (În cazul în care perioada respectivă depășește 10 ani, durata acesteia face obiectul unei revizuiri pe parcursul celui de al 11-lea an și, ulterior, dacă este cazul, o dată la 7 ani.)
4. Acordurile prin care se stabilesc drepturile exclusive menționate la alin. 3 sunt transparente și se fac publice.
5. În cazul în care există un drept exclusiv menționat la alin. 3, autoritatea sau instituția din sectorul public în cauză primește în mod gratuit, ca parte a acordurilor respective, o copie a resurselor culturale digitalizate. Copia respectivă este disponibilă în scopul reutilizării la expirarea perioadei de exclusivitate.
6. Acordurile juridice sau măsurile practice care, fără a acorda în mod explicit un drept exclusiv, vizează restrângerea disponibilității documentelor pentru a fi reutilizate de către alte entități decât partea terță care participă la respectivul acord sau la respectiva măsură, ori despre care se poate considera în mod rezonabil că pot conduce la o astfel de restrângere a reutilizării, sunt puse la dispoziția publicului online cu cel puțin două luni înainte de intrarea în vigoare. Efectul unor astfel de acorduri juridice sau măsuri practice cu privire la disponibilitatea pentru reutilizare a datelor face obiectul unor reexaminări periodice și, în orice caz, este reexaminat o dată la trei ani. Clauzele definitive ale acestor acorduri sunt transparente și sunt puse la dispoziția publicului online.
7. Acordurile de exclusivitate în vigoare la data intrării în vigoare a prezentei legi, care nu se încadrează la excepțiile prevăzute la alineatele (2) și (3) și care au fost încheiate de autorități și instituții din sectorul public încetează la sfârșitul contractului și, în orice caz, cel târziu la 18 iulie 2043 și nu pot fi prelungite, precum nu pot fi încheiate nici noi acorduri de exclusivitate.
8. Acordurile de exclusivitate în vigoare la data intrării în vigoare a prezentei legi, care nu se încadrează la excepțiile prevăzute la alineatele (2) și (3) și care au fost încheiate de întreprinderi publice încetează la sfârșitul contractului și, în orice caz, cel târziu la 17 iulie 2049 și nu pot fi prelungite, precum nu pot fi încheiate nici noi acorduri de exclusivitate.
9. Orice parteneriat public-privat privind digitalizarea resurselor culturale trebuie să acorde instituției de cultură partenere drepturi depline asupra utilizării resurselor culturale digitalizate după expirarea parteneriatului.

**Capitolul V - Seturile de date cu valoare ridicată**

**Articolul 16 - Categoriile tematice de seturi de date cu valoare ridicată**

1. În vederea sprijinirii reutilizării seturilor de date cu valoare ridicată deținute de entitățile publice și care fac parte din categoria documentelor cărora li se aplică prezenta lege, lista categoriilor tematice de seturi de date cu valoare ridicată cuprinde:

(1.1) **Domeniul sănătate**, însemnând:

(a) date structurate care stau la baza rapoartelor privind rezultatele acțiunilor de inspecție sanitară și control oficial pe domeniile de sănătate publică ale Ministerului Sănătății,

(b) date statistice privind notificările legale referitoare la incidentele care afectează copii cu vârsta sub 18 ani,

(c) date structurate care stau la baza raportului anual consolidat privind incidentele cu impact asupra siguranței alimentare,

(d) date statistice privind câștigurile și cheltuielile medicilor de familie și a stomatologilor,

(e) date spațiale privind focarele de infecție confirmate (pe tip de virus/ microb/ bacterie, afecțiuni asociate, număr persoane infectate pe categorii de vârstă și gen),

(f) bază de date privind verificările/ testele produselor din perspectiva sănătății,

(g) baza de date a sănătății plantelor/ plantațiilor,

(h) date structurate care stau la baza rezultatelor investigațiilor derulate de autoritățile de asistență socială privind sănătatea copiilor,

(i) date structurate care stau la baza studiilor privind comportamentul oamenilor în raport cu achiziția, modul de păstrare și prepare a alimentelor,

(j) date structurate care stau la baza raportărilor statistice privind leziuni, afecțiuni și incidente periculoase,

(k) date structurate care stau la baza raportării privind comerțul cu alcool și tutun,

(l) registrul bolilor cronice,

(m) registrul spitalelor (tipul/ rangul, localizarea, date administrative, înregistrări clinice),

(n) evidența statistică privind persoanele cu dizabilități (tip, gen, județ/localitate),

(o) evidența statistică a factorilor de mediu care afectează sănătatea copiilor,

(p) date structurate care stau la baza studiului privind accesul la facilități recreaționale din perspectiva sănătății și a sărăciei,

(q) baza de date a producătorilor licențiați de droguri și/ sau precursori chimici,

(r) date structurate care stau la baza studiilor privind consumul de droguri de mare risc (cocaina),

(s) date structurate care stau la baza studiilor privind evoluția cazurilor de demență în rândul populației,

(t) evidența statistică privind persoanele cu deficiențe mentale ce beneficiază de servicii de asistență medicală în centre specializate,

(u) evidența statistică privind persoanele cu deficiențe mentale ce beneficiază de servicii de asistență medicală și sunt încadrate în muncă,

(v) evidența statistică a paturilor libere și ocupate,

(x) date structurate care stau la baza rapoartelor anuale privind cheltuielile guvernamentale în scopuri medicale per capita,

(y) date structurate care stau la baza rapoartelor anuale privind numărul cererilor de tratament în afara țării și soluționarea acestora,

(z) date structurate care stau la baza rapoartelor anuale privind numărul autorizațiilor pentru tratament planificat într-un stat membru al Uniunii Europene, Spațiului Economic European, Confederația Elvețiană, emise de casele de asigurări de sănătate,

(w) date structurate care stau la baza rapoartelor anuale privind cauzele deceselor în rândul copiilor sub 5 ani,

(aa) date structurate care stau la baza rapoartelor anuale privind rata nașterilor în rândul populației feminine sub 18 ani,

(bb) date structurate care stau la baza studiilor anuale privind rata infertilității la nivelul populației și cauzele acesteia,

(cc) date structurate care stau la baza rapoartelor anuale privind densitatea pe județ a personalului medical pe categorii (laborator, medici, asistenți, infirmieri, fizioterapeuți, chinetoterapeuți, etc.),

(dd) date structurate care stau la baza rapoartelor anuale privind prevalența diabetului, a subnutriției și creșterea deficitului alimentar,

ee) evidența autorizării serviciilor de asistență medicală de urgență prespitalicească (tipul/ autorizare, localizare, date administrative, înregistrări clinice),

ff) date structurate care stau la baza statisticilor/ rapoartelor anuale privind rata supraviețuirii cazurilor de infarct miocardic acut (I.M.A.) care sunt comunicate de unitățile de primiri urgențe în cadrul spitalelor clinice/ județene de urgență sau compartimentele de primiri urgențe/ camerele de gardă din cadrul spitalelor municipale/ orășenești și transferate, în regim de urgență, către unități sanitare cu secții specializate,

gg) date structurate care stau la baza statisticilor/ rapoartelor anuale privind rata supraviețuirii cazurilor cu persoane care au suferit arsuri pe mai mult de 30 % din suprafața corpului și transferate, în regim de urgență, către unități sanitare cu secții specializate,

hh) date structurate care stau la baza statisticilor/ rapoartelor anuale privind cazurile de deces datorate hipotermiei/ hipertermiei, comunicate de către serviciile județene de ambulanță/ ale municipiului București;

(1.2) **Domeniul educație**, însemnând:

(a) registrul calificărilor naționale (unitate învățământ, nivel, gen, vârstă),

(b) registrul burselor școlare (sume plătite, număr de beneficiari, etc.),

(c) date structurate care stau la baza raportului anual al rezultatelor inspecțiilor școlare,

(d) date structurate care stau la baza evaluărilor periodice privind calitatea în învățământul preșcolar și preuniversitar public și privat,

(e) date structurate care stau la baza evidenței sesiunilor obligatorii de pregătire ale personalului din instituțiile publice,

(f)date structurate care stau la baza rapoartelor calificărilor vocaționale și asociate,

(g) date structurate care stau la baza statisticilor privind abilitățile tehnice obținute prin programe de ucenicie/ stagiatură,

(h) registrul calificărilor superioare,

(i) date structurate care stau la baza evidenței solicitărilor de instruire,

(j) date structurate care stau la baza raportărilor delictelor de integritate privind examenele (investigații și sancțiuni),

(k) date structurate care stau la baza statisticilor anuale privind întrecerile școlare (cost per copil, domeniu, rezultate),

(l) date privind analiza ratei de progres pe nivelele de educație superioară a tinerilor în funcție de tipul școlii absolvite,

(m) recensământul elevilor,

(n) date privind analiza statistică privind profilul de bază (la 5 ani) al elevului (personal, emoțional, social, predispoziții, atitudine),

(o) date privind evidența realizărilor (punctajul) elevilor în funcție de grupul etnic, județ/ localitate, gen,

(p) date structurate care stau la baza raportării numărului de excluderi permanente și temporare din sistemul de învățământ,

(q) date privind analiza comparativă a educației și ocupației la sfârșitul ciclului preuniversitar,

(r) date privind evidența calificărilor obținute/ deținute de populația adultă activă economic,

(s) date privind evidența capacități școlilor (număr de locuri în clasă/ număr de elevi înscriși),

(t) date privind evidența reclamațiilor adresate școlilor și a modului de soluționare,

(u) date privind evidența statistică a decalajului față de normal al elevilor cu nevoi speciale care au reușit să parcurgă curicula națională până la nivel 4 (liceu),

(v) date structurate care stau la baza statisticilor privind vizitele la muzee și galerii,

(x) date structurate care stau la baza rapoartelor anuale privind rata și cauzele analfabetismului la adulți și ale abandonului școlar,

(y) date structurate care stau la baza rapoartelor anuale privind procentul înscrierilor și absolvirilor în structurile private de învățământ în raport cu cele publice,

(z) date structurate care stau la baza rapoartelor anuale privind cheltuielile guvernamentale per copil pe fiecare nivel educațional;

(1.3) **Domeniul cheltuielilor administrației publice**, însemnând:

(a) date structurate care stau la baza achizițiilor publice (instituția, perioada, domeniul),

(b) date structurate care stau la baza distribuției banilor publici (bugetele anuale ale instituțiilor),

(c) registrul creditelor și garanțiilor acordate de stat,

(d) registrul cheltuielilor cu protocolul, călătoriile și cazarea demnitarilor și înalților funcționari publici,

(e) evidența creanțelor, titlurilor și obligațiunilor de stat (valoare, scadență),

(f) date structurate care stau la baza raportului anual privind proiectele strategice/ majore inițiate de guvern,

(g) date structurate care stau la baza studiilor anuale privind rata populației sărace pe județe/ localități;

(1.4) **Domeniul mobilitate**, însemnând:

(a) date structurate care stau la baza rapoartelor statistice privind performanța indicatoarelor și a marcajelor rutiere, inclusiv plasarea, vizibilitatea și retroreflexia acestora, sistemele inteligente de asistență pentru controlul vitezei și sistemele de asistență pentru menținerea benzii,

(b) date structurate care stau la baza rapoartelor statistice bianuale privind privind proporția și dezvoltarea transportului de călători, precum și de mărfuri pe căile navigabile interioare (frecvență, țară, an, perioadă),

(c) date structurate care stau la baza rapoartelor bianuale privind statistica transporturilor de mărfuri pe căi feroviare, navigabile, rutiere și aeriene,

(d) date privind orarul de transport public al tuturor tipurilor de transport,

(e) date privind informații privind lucrările publice și starea rețelei de transport, inclusiv informații despre trafic,

(f) date privind atracții turistice/puncte de interes (muzee, biblioteci, case memoriale, cetăți/ castele, situri arheologice, parcuri și grădini publice, etc.),

(g) date privind evenimente publice (concerte, festivaluri, târguri și expoziții),

(h) date privind hoteluri și restaurante,

(i) date privind puncte de informare turistică,

(j) date privind parcări publice (localizare, număr de locuri disponibile, număr spații dizabilități),

(k) date privind trasee, poteci, alei, faleze pietonale care oferă acces la panorama asupra peisajelor/ punctelor de interes,

(l) date statistice anuale privind rata utilizării bicicletelor per capita,

(m) date structurate care stau la baza rapoartelor lunare privind nivelul emisiilor CO2 și GES provenite din transport,

(n) date structurate care stau la baza rapoartelor lunare privind rata deceselor cauzate de trafic,

(o) date structurate care stau la baza rapoartelor statistice anuale privind numărul pasagerilor transportați feroviar, maritim și aerian, precum și

(p) date statistice privind mobilitatea transnațională a persoanelor în scop educațional, lucrativ sau turistic, și

(r) date statistice privind migrația și populația migrantă;

(1.5) **Domeniul Societăți și structura de proprietate a societăților**, însemnând:

(a) registrul comerțului (listă cu societăți înregistrate, date de proprietate și management, identificatori de înregistrare), societăți aflate în faliment sau insolvență,

(b) nomenclatorul produselor supuse taxelor vamale și taxa vamală percepută asupra fiecărui produs sau grupe de produse,

(c) date structurate care stau la baza rapoartelor zilnice privind TVA (sectorul de activitate al firmei, transferuri, încasări, returnări, deduceri, evaluare impunere),

(d) date structurate care stau la baza rapoartelor privind plata taxelor la credite,

(e) registrul scutirilor și returnărilor de taxe pentru sumele donate în scop caritabil,

(f) date privind surse de finanțare din fonduri publice,

(g) date structurate care stau la baza raportului anual privind concesiunile de resurse naturale (concesionar, perioada, redevență, domeniu petrol/ gaze, exploatații miniere, izvoare minerale, luciu de apă, albia râurilor, fond forestier, fond de vânătoare/ pescuit, etc.),

(h) date privind mărfurile traficate (import/ export) prin serviciul de vamă (volum mărfuri ce tranzitează vama în funcție de categorie),

(j) date structurate care stau la baza raportului privind produselor strategice (care necesită aprobare pentru import/ export, ex. produse din domeniul militar conform Regulamentului (CE) nr. 150/2003 și Directivei 91/477/CEE),

(k) indexul serviciilor (tipul serviciului, firme prestatoare),

(l) date structurate care stau la baza raportului anual al produselor (materiale și componente) pentru construcții (pe categorie de produs și în funcție de ramura de construcții),

(m) date structurate care stau la baza raportului lunar privind implementările de sisteme fotovoltaice;

(1.6) **Domeniul agricultură**, însemnând:

(a) date privind lista substanțelor interzise a se folosi în alimentație,

(b) date privind lista îngrășămintelor/ nutrienților utilizați în agricultură,

(c) date structurate care stau la baza rapoartelor anuale privind producția agricolă (pe tip de produs, județ/ localitate),

(d) date structurate care stau la baza raportului trimestrial calitativ și cantitativ al importurilor și exporturilor agroalimentare pe tip de produs sau serviciu, precum și cheltuielile și veniturile aferente,

(e) date structurate care stau la baza raportului trimestrial privind producția agroalimetară pe județe,

(f) date structurate care stau la baza rapoartelor statistice trimestriale privind cheltuielile pentru alimente pe cap de locuitor,

(g) date structurate care stau la baza studiilor anuale privind gospodărirea apei agricole, precum și sursele de apă potabilă utilizată pentru rețele publice și pentru îmbutelieri;

(1.7) **Domeniul statistic**, însemnând:

(a) date statistice naționale și locale care să cuprindă principalii indicatori demografici și economici (populație stabilă, produs intern brut, vârstă, șomaj, venit, educație),

(b) date structurate care stau la baza statisticilor naționale și locale privind standardele de viață și de protecție socială,

(c) date structurate care stau la baza statisticilor privind accesibilizarea facilităților şi serviciilor adecvate persoanelor cu dizabilități,

(d) recensământul populației,

(e) registrul taxelor de moștenire,

(f) date structurate care stau la baza rapoartelor privind economiile populației (venitul, vârsta, genul și județul),

(g) date structurate care stau la baza rapoartelor privind forța de muncă ocupată (județ, etnicitate, CAEN, COR),

(h) date structurate care stau la baza rapoartelor anuale privind categoriile de ucenici/stagiari, zilieri, angajați sezonieri, liber profesioniști (număr persoane, durata lucrată, sector de activitate),

(i) date structurate care stau la baza statisticilor anuale privind venitul pe gospodărie (vârsta, etnicitatea și regiunea/județul),

(j) date structurate care stau la baza statisticilor anuale privind pariurile (sumele jucate, valoarea veniturilor colectate, datorii de plată),

(k) date privind producția, consumul și prețul energiei electrice/ gaz/ lemn/ cărbune/ produse petroliere (per unitate de măsură, localitate/ județ),

(l) date structurate care stau la baza rapoartelor anuale ale breșelor de securitate informatică,

(m) date structurate care stau la baza rapoartelor anuale privind cazurile de violare a standardelor de muncă și siguranță a muncii,

(n) date structurate care stau la baza rapoartelor anuale estimate privind membrii de sindicat,

(o) date structurate care stau la baza studiilor statistice privind fermele, exploatațiile agricole și industria horticolă,

(p) date structurate care stau la baza studiilor statistice privind IMM-urile la nivel național și reprezentarea județeană,

(q) date structurate care stau la baza studiilor statistice privind corporațiile (evaluare nivel de responsabilitate față de mediu, economie și societate),

(r) date statistice privind migrația și populația migrantă,

(s) date structurate care stau la baza studiilor privind măsuri specifice de reducere sau eliminare a discrepanțelor de dezvoltare, economice, sociale, de infrastructură, potenţial natural, etc. dintre nivelul de trai rural și cel urban,

(t) date structurate care stau la baza studiilor privind eliminarea discrepanţelor existente şi asigurarea unui proces durabil de coeziune economică şi socială,

(u) date structurate care stau la baza rapoartelor statistice anuale privind rata de utilizare a internetului pe județ/ localitate;

(1.8) **Domeniul meteorologic**, însemnând:

(a) date privind condițiile fizice din atmosferă (datele spațiale bazate pe măsurători, pe modele sau pe o combinație între acestea, precum şi locațiile de efectuare a măsurătorilor),

(b) date privind condițiile meteorologice și măsurătorile acestora: harta zilnică de precipitații, hărți de temperatură (aer, ape subterane și de suprafață, sol), evapotranspirație, viteza și direcția vântului,

(c) date privind condițiile fizice ale mărilor şi corpurilor de apă sărată divizate în regiuni şi subregiuni cu caracteristici comune,

(d) date privind prognoza meteo pentru agricultură,

(e) date privind calitatea apei din cursurile de apă (prin stațiile de monitorizare automată),

(f) date privind harta decadică de umiditate a solului,

(g) date privind harta pentadică a echivalentului în apă a stratului de zăpadă (în sezon rece),

(h) date privind harta zilnică strat de zăpadă (în sezon rece),

(i) date privind harta de radiație solară (la nivel de UAT);

(1.9) **Domeniul geospațial**, însemnând:

1. date privind sistemele de coordonate de referință,
2. date privind hărțile naționale și locale (limite administrative, delimitarea județelor și delimitarea circumscripțiilor electorale; parcele cadastrale, topografice, marine),
3. date privind denumirile geografice (nume de zone, localități, orașe mari, suburbii, orașe mici sau așezări, sau orice alt element geografic ori topografic de interes public sau istoric),
4. date privind unitățile administrativ-teritoriale,
5. date privind adresele (localizare a proprietăților, bazată pe identificatori de adresă: numele străzii, numărul casei şi codul poștal),
6. date privind sistemele de caroiaj geografic (caroiaj multirezoluţie armonizat, având un punct de origine comun, precum şi localizare şi mărime standardizate ale celulelor),
7. Rețeaua Geodezică Națională,
8. date privind sistemele de rețea geografică (amplasarea geografică a clădirilor),
9. date privind harta avizelor/ autorizațiilor de gospodărire a apelor,
10. date privind harta exploatațiilor piscicole,
11. date privind relieful costier și subacvatic,
12. date privind harta obiectivelor industriale și logistice (capacități de producție cu specificarea categoriei industriale, depozite cu specificarea destinației),
13. date privind harta autorizațiilor de construire/desființare,
14. date privind rețelele de transport (rutier, naval, feroviar, aeronautic), energie electrică/ gaz/ petrol (rețele primare, secundare, terțiare, stații de încărcare pentru mașini electrice, rata de acoperire pe localitate), comunicații (fibra optică, GSM, etc.), alimentare cu apă și canal, iluminat public, camere de trafic și radare fixe,
15. date privind serviciile publice de urgență (pompieri/ ambulanță/ poliție),
16. date privind unitățile pentru diseminarea sau utilizarea informațiilor statistice;

(1.10) **Domeniul observarea Pământului și mediu**, însemnând:

(a) date privind utilizarea terenului (teritoriu caracterizat în funcție de dimensiunea funcțională actuală sau viitoare planificată sau de scopul socioeconomic (de exemplu rezidențial, industrial, comercial, agricol, forestier, de recreație),

(b) date privind localizarea geografică a clădirilor,

(c) date furnizate prin satelit și in-situ (monitorizarea vremii și a calității pământului, apei și a aerului - bioxid de azot, PM2.5, PM10, seismicitatea, consumul de energie, performanța energetică a clădirilor),

(d) date privind ortoimageria, imagini georeferențiate ale suprafeței terestre, înregistrate cu senzori plasați pe sateliți sau aeropurtați,

(e) date privind serviciile de utilitate publică şi servicii publice (instalațiile de utilitate publică, precum sistemele de canalizare, de gestionare a deșeurilor, de aprovizionare cu energie electrică şi apă, şi serviciile administrative şi sociale publice, precum adăposturile de protecție civilă, școlile şi spitalele),

(f) date privind acoperirea terestră (acoperirea fizică şi biologică a suprafeței terestre, inclusiv suprafețele artificiale, zonele agricole, pădurile, zonele (semi)naturale, zonele umede şi corpurile de apă),

(g) date privind demografia (repartizarea geografică a populației, inclusiv caracteristicile populației şi nivelurile de activitate, regrupate pe unitate administrativă sau altă unitate analitică),

(h) date privind unitățile statistice (unități de difuzare sau de utilizare a informațiilor statistice),

(i) date privind zonele de administrare/ restricție/ reglementare şi unități de raportare (gropile de gunoi, zonele restricționate din apropierea surselor de apă potabilă, zonele vulnerabile la nitrați, șenalele navigabile reglementate de pe mare sau din apele interne importante, zonele destinate descărcării deșeurilor, zonele în care au fost introduse limite de zgomot, zonele care fac obiectul unui permis de prospectare şi de exploatare minieră, districtele hidrografice, unitățile de raportare corespunzătoare şi zonele de administrare a litoralului),

(j) date privind soluri și subsoluri, caracterizate în funcție de adâncime, textură, structură și conținut al particulelor și materialului organic, schelet, eroziune, înclinație medie și capacitate anticipată de stocare a apei, după caz,

(k) date privind distribuția geografică a patologiilor dominante (alergii, tipuri de cancer, boli respiratorii etc.), precum și informațiile care indică efectul asupra sănătății (indicatorii biologici, scăderea fertilității, epidemiile) sau asupra bunăstării oamenilor (oboseala, stresul etc.), legat în mod direct (poluarea aerului, substanțele chimice, subțierea stratului de ozon, zgomotul etc.) sau indirect (mâncarea, organismele modificate genetic etc.) de calitatea mediului,

(l) date privind zonele protejate (zone desemnate sau administrate într-un cadru legislativ internațional, comunitar sau intern, în vederea îndeplinirii unor obiective specifice de conservare),

(m) date privind zonele de risc natural (zone vulnerabile caracterizate în funcție de riscurile naturale (orice fenomen atmosferic, hidrologic, seismic, vulcanic, precum și incendiile, care, din cauza locației, a gravității și a frecvenței, pot afecta grav societatea), precum inundațiile, alunecările și surpările de teren, avalanșele, incendiile forestiere, cutremurele de pământ și erupțiile vulcanice),

(n) date privind modelele digitale de elevații ale suprafețelor terestre, de gheață sau oceanice (altimetria, batimetria și linia de coastă),

(o) date privind geologia caracterizată în funcție de compoziție și structură (roca de bază, straturile acvifere și geomorfologia),

(p) date privind regiunile biogeografice (zone care prezintă condiții ecologice relativ omogene, având caracteristici comune),

(q) date privind elementele hidrografice (zonele marine, precum și toate celelalte corpuri de apă și elementele legate de acestea, inclusiv bazinele și sub-bazinele hidrografice,

(r) date privind habitate și biotopuri (zone geografice caracterizate prin condiții ecologice specifice, procese, structură și funcții (de menținere a vieții pe pământ) care sprijină fizic organismele care trăiesc acolo, sunt incluse zonele terestre și acvatice care se disting prin caracteristicile lor geografice, abiotice și biotice, indiferent că acestea sunt naturale sau semi-naturale),

(s) date privind repartizarea geografică a speciilor de animale și plante, regrupate pe grilă, regiune, unitate administrativă sau altă unitate analitică,

(t) date privind resursele energetice (hidrocarburi, energia hidraulică, bioenergia, energia solară, energia eoliană etc., însoțite de informații privind adâncimea/ înălțimea la care se află resursa, după caz),

(u) date privind resursele minerale (minereurile metalifere, minereurile industriale etc., însoțite de informații privind adâncimea/ înălțimea la care se află resursa, după caz),

(v) date privind instalațiile agricole și pentru acvacultură (echipament și instalații de producție agricolă (inclusiv sisteme de irigație, sere și grajduri),

(x) date privind amplasarea și exploatarea instalațiilor de supraveghere a mediului (observarea și măsurarea emisiilor, a stării mediului înconjurător și a altor parametri ai ecosistemului (biodiversitate, condiții ecologice ale vegetației etc.) de către sau în numele autorităților publice),

(y) date privind instalațiile de producție și industriale (parcuri de producție industrială, inclusiv instalațiile privind prevenirea și controlul integrat al poluării, precum și instalațiile de captare a apei, de extracție minieră și locurile de depozitare),

(z) date privind hărțile de pescuit (nr. autorizație, indicativul navei, poziția și viteza de deplasare conform Regulamentului (EC) nr. 2244/2003),

(w) date structurate care stau la baza rapoartelor lunare privind taxarea și reciclarea deșeurilor (valoare, responsabil/ sursă, tonaj),

(p) date structurate care stau la baza rapoartelor lunare privind epuizarea stratosferică a ozonului și consumul de substanțe care depreciază stratul de ozon (bromură de metil, clorofluorocarburi, hidroclorofluorocarburi, etc.), observarea și măsurarea emisiilor,

(q) date structurate care stau la baza rapoartelor lunare privind utilizarea îngrășămintelor (potasiu, azot, fosfat, etc.),

(r) date structurate care stau la baza rapoartelor statistice anuale privind gradul de acoperire cu energie electrică sau alternativă pe județ/ localitate;

(1.11) **Domeniul localități**, însemnând:

(a) date privind organizarea ierarhică pe nivele: județ, unități administrativ-teritoriale (municipii, orașe, comune) și localități,

(b) date structurate care stau la baza rapoartelor anuale privind suprafețe arabile și gradul de utilizare a acestora, procent suprafețe echipate pentru irigare, procent agricultură organică, procent suprafață forestieră pe județ (raportul defrișări versus împăduriri prealabile)

(c) date privind actele emise de Arhitectul Șef al unei unități administrativ-teritoriale;

(1.12) **Domeniul apărare națională**, însemnând:

(a) date privind evidența personalului militar civil și activ al forțelor armate,

(b) date privind evidența statistică a dezertărilor în rândul cadrelor militare,

(c) date structurate care stau la baza rapoartelor statistice lunare privind asistența medicală (inclusiv psihologică sau psihiatrică) aplicată personalului militar din teatrele de război,

(d) date privind evidența statistică a deceselor în rândul forțelor armate în cadrul acțiunilor militare (cimitirul în care a fost îngropat, rude în viață),

(e) date privind evidența statistică a incidentelor ce afectează siguranța și sănătatea personalului militar activ,

(f) date privind gradul de dezvoltare profesională a cadrelor militare,

(g) date statistice anuale privind cheltuielile alocate pentru personal,

(h) date statistice anuale privind cheltuielile pentru achiziționarea de echipamente,

(i) date statistice anuale privind cheltuielile aferente dezvoltării infrastructurii,

(j) date structurate care stau la baza rapoartelor anuale privind ponderea din PIB alocată cheltuielilor militare și nivelul de performanță;

(1.13) **Domeniul criminalitate și justiție**, însemnând:

(a) date structurate care stau la baza rapoartelor trimestriale privind activitățile de prevenire a comiterii de infracțiuni,

(b) date structurate care stau la baza situațiilor statistice trimestriale privind activitatea de urmărire penală, rata de soluționare a cauzelor și numărul de cauze pendinte,

(c) date privind evidențele trimestriale per tipuri de infracțiuni înregistrate, pe grupe de vârstă, și raportul soluționării acestora,

(d) date structurate care stau la baza situațiilor statistice anuale privind soluțiile definitive pronunțate de instanțe în judecarea cauzelor penale,

(e) date structurate care stau la baza rapoartelor trimestriale privind recuperarea prejudiciilor provenite din infracțiuni,

(f) date structurate care stau la baza statisticilor anuale privind efectivele din penitenciare (adulți și minori),

(g) date privind procentul de condamnați care execută pedepse cu închisoarea și durata pedepselor aplicate, precum și numărul de persoane aflate în detenție preventivă,

(h) date privind alocațiile bugetare destinate sistemului penitenciar,

(i) date privind numărul de cauze deferite instanțelor judecătorești (cauze penale, civile și administrative intrate în instanțele judecătorești),

(j) date privind evidența statistică a amenzilor emise și plătite (tip de contravenție, județ/ localitate, vârsta și genul subiectului),

(k) date privind evidența statistică a consumului de carburant și alte materiale consumabile,

(l) date structurate care stau la baza rapoartelor trimestriale privind prejudiciile materiale aduse statului prin acțiuni ilicite, nivelul de soluționare și de recuperare a acestora,

(m) date privind ponderea femeilor în organele de luare a deciziilor (parlament, ministere, poliție, judecătorii),

(n) date privind evidența statistică a utilizării forței de către poliție (tip, motiv, rezultat, leziuni, vârsta și genul subiectului agresiunii);

(1.14) **Domeniul cercetare**, însemnând:

(a) date privind investițiile în cercetare-dezvoltare pe fiecare județ,

(b) date privind gradul de inovare (tipul firmei, județ/ localitate, număr de brevete/ patente),

(c) date structurate care stau la baza rapoartelor anuale privind cheltuielile de cercetare și dezvoltare, inclusiv ca pondere din PIB,

(d) date structurate care stau la baza rapoartelor statistice anuale privind numărul cercetătorilor și tehnicienilor în cercetare și dezvoltare,

(e) date structurate care stau la baza rapoartelor statistice anuale privind cererile de brevete și aplicațiile pentru mărci comerciale,

(f) date structurate care stau la baza rapoartelor statistice anuale privind exporturile de înaltă tehnologie;

(1.15) **Domeniul comunicații și tehnologia informației**, însemnând:

(a) date privind sectorul comunicațiilor electronice (utilizarea serviciilor de telefonie fixă, telefonie mobilă, internet fix și mobil, servicii de roaming internațional, linii închiriate și transmisiuni de date, retransmisie tv, accesibilitatea persoanelor cu dizabilități vizuale și auditive la servicii de comunicații electronice, totalul veniturilor din sectorul comunicațiilor electronice percepute în anul de referință de către toți operatorii de telecomunicații, totalul investițiilor în rețele de către sectorul comunicațiilor electronice, servicii cu valoare adăugată, hărțile de acoperire a serviciilor de televiziune digitală terestră),

(b) date privind serviciile și acoperirea broadband (acoperire servicii fixe, acoperire rețele mobile, număr abonați inclusiv procent abonați care au conexiune broadband de mare viteză, procentul gospodăriilor care au conexiune broadband, rata de acoperire la nivel rural),

(c) date privind utilizarea internetului (procentul gospodăriilor cu acces la internet, prețul lunar pentru accesul la internet, prețul lunar pentru pachete de servicii ce includ accesul la internet, utilizarea internetului obiectelor, utilizarea serviciilor de acces la internet fix/ mobil, procentul populației care nu a utilizat niciodată servicii de internet),

(d) date privind serviciile de internet (indicele de diversificare pentru activitățile realizate online de către utilizatorii de internet, IPv6 - site-uri web care au o acoperire AAAA în înregistrările DNS - ca și procent al celor mai vizitate site-uri web, procentul populației care utilizează internetul pentru a citi/ descărca știri online și ziare, rata de descărcare jocuri/ imagini/ filme/ muzică, rata căutării de informații despre bunuri și servicii online, rata de utilizare a serviciilor bancare online, apeluri de telefonie și video pe internet, încărcare de conținut propriu spre a fi partajat, rata participării în rețelele sociale, a căutării online a unui loc de muncă sau trimiterea unei cereri de angajare, căutarea online de informații despre efectuarea unui curs online indiferent de domeniu, educație, formare, rata participării la consultări online, spațiul de stocare pe internet folosit pentru a salva documente, imagini, video, muzică sau alte fișiere, rata serviciilor medicale online, rata căutărilor de informații despre sănătate în mediul online, statistici privind utilizarea WiFi in spațiile publice, harta Hotspot-urilor Wifi),

(e) date privind guvernarea electronică (procentul populației care interacționează online cu autoritățile publice anual, procentul populației care trimite formularele completate către autoritățile publice pe internet, formulare tipizate disponibile online pentru evenimente de viață, servicii publice digitale pentru companii, rata serviciilor publice furnizate online: măsura în care serviciile publice furnizate online sunt compatibile cu dispozitivele mobile și ușor de accesat, transparența în ceea ce privește procesul de furnizare a serviciilor publice, propriile responsabilități și performanță, datele personale implicate în furnizarea de servicii; mobilitatea afacerilor, măsura în care cetățenii sau companiile pot transmite informații instituțiilor publice, timpul necesar pentru obținerea serviciului și măsura în care serviciile au fost structurate eficient, servicii publice online destinate cetățenilor străini, asistență online pentru servicii destinate companiilor străine),

(f) date privind comerțul electronic (procentul persoanelor care comandă bunuri sau servicii online pentru uz personal, procentul de persoane fizice care comandă bunuri sau servicii online de la vânzători din alte țări ale UE, procentul de persoane fizice care comandă online servicii de asigurări, financiare, acțiuni, comunicații, vacanțe, bilete pentru evenimente, conținut sau software care au fost livrate sau actualizate online, procentul persoanelor fizice care vând bunuri sau servicii online, de exemplu, prin licitații, procentul persoanelor fizice care nu au întâmpinat probleme atunci când au cumpărat/ comandat bunuri sau servicii prin internet pentru uz privat, procentul de companii care utilizează orice rețea de calculatoare pentru vânzări, procentul vânzărilor electronice de către companii din cifra de afaceri totală, procentul vânzărilor prin propriul site web sau propriile aplicații ca procent din cifra de afaceri, companii care utilizează piața de comerț electronic pentru vânzări),

(g) date privind afacerile electronice (procentul de companii care partajează informații electronice interne printr-un pachet software pentru planificarea resurselor companiei, procentul de companii care utilizează software-ul de relaționare cu clienții, procentul de companii care împărtășesc informații electronice despre lanțul de aprovizionare, procentul de companii care trimit facturi electronice, pachetul software pentru planificarea resurselor companiei, procentul companiilor care au propriul site web, procentul companiilor care oferă angajaților acces la distanță la sistemul de e-mail al întreprinderii, la documente sau aplicații, procentul companiilor care utilizează internetul mobil pentru a rula aplicații de afaceri, procentul companiilor care plătesc servicii de publicitate pe internet, procentul companiilor care utilizează tehnologii de identificare prin frecvență radio, procentul companiilor care utilizează tehnologii de identificare prin frecvență radio, procentul companiilor care utilizează rețele sociale, date statistice privind cumpărarea serviciilor de Cloud Computing folosite pe internet, companii care analizează big data din orice sursă de date),

(h) date privind abilitățile în domeniul tehnologiei informației și comunicațiilor (procentul persoanelor cu abilități digitale peste nivelul de bază în diferite domenii: comunicații, tehnologia informației, securitate cibernetică, rezolvarea problemelor, software, hardware, date statistice privind absolvenții facultăților de profil, procentul femeilor cu abilități în domeniile enumerate anterior, procentul companiilor care angajează specialiști din domeniul comunicațiilor și tehnologiei informației, procentul persoanelor angajate pentru abilități de specialitate în domeniul comunicațiilor și tehnologiei informației, procentul companiilor care oferă instruire personalului pentru dezvoltarea abilităților TIC, procentul persoanelor care au scris un program de calculator folosind un limbaj de programare specializat, numărul de calculatoare folosite în scopuri educaționale, procentul de școli care au un site web),

(i) date privind securitatea și confidențialitatea în mediul online (procentul de persoane fizice care au suferit pierderi financiare în urma fraudelor online, procentul persoanelor care au suferit abuz de informații personale și/ sau alte încălcări ale confidențialității, procentul persoanelor care au avut calculatorul afectat de viruși ce au dus la pierderea informațiilor, tipul problemelor de securitate care au împiedicat persoanele fizice să comande sau să cumpere online, procentul persoanelor care știu că cookie-urile pot fi utilizate pentru a urmări activitățile persoanelor pe internet, procentul persoanelor care utilizează software anti-urmărire, procentul persoanelor fizice care nu permit utilizarea informațiilor personale pentru publicitate, procentul companiilor care fac publicitate online pe baza geolocalizării utilizatorilor de internet, procentul companiilor care urmăresc utilizatorii de internet pentru publicitate direcționată),

(j) date despre sectorul comunicațiilor și tehnologiei informației (tipurile de servicii poștale furnizate, volumul serviciilor poștale și veniturile înregistrate, atitudinea populației față de serviciile poștale, procentul de exporturi și importuri de bunuri și servicii în sectorul comunicațiilor și tehnologiei informației, numărul de angajați din sectorul comunicațiilor și tehnologiei informației, valoarea adăugată a sectorului comunicațiilor și tehnologiei informației la PIB),

(k) date privind dezvoltarea sectorului de tehnologia informației și comunicațiilor (totalul fondurilor europene atrase în anul de referință, costul total al proiectelor din domeniul comunicațiilor și tehnologiei informației în anul de referință, servicii disponibile din domeniul inteligenței artificiale);

(1.16) **Domeniul sport**, însemnând:

(a) date privind rolul sportului în societate (dimensiunea economică a sportului și organizarea sportului, valoarea adăugată a sportului autohton),

(b) date statistice privind sportul de masă și voluntariatul în sport (promovarea incluziunii sociale, a egalității de șanse și a conștientizării importanței activității fizice pentru întărirea sănătății),

(c) date privind utilizarea TIC și a noilor tehnologii pentru a facilita accesul la acțiunile din domeniul sportului (de ex. mobilitatea virtuală, care ar trebui să completeze, dar nu să înlocuiască, mobilitatea în scopul învățării, domeniile din sport în care sunt utilizate antrenamentele inteligente),

(d) date statistice anuale privind integritatea sportului (dopajul, meciurile aranjate și violența, precum și toate formele de intoleranță și discriminare, consolidarea dimensiunii economice a sportului, drepturile de difuzare și libera circulație a jucătorilor, drepturile de proprietate intelectuală legate de sport),

(e) date privind harta terenurilor sportive,

(f) date statistice anuale privind participările la competițiile sportive pe gen, vârstă, nivel educațional, localitate,

(g) date statistice privind evaluarea performanței per categorie sportivă, club, localități și investițiile aferente,

(h) date privind relația dintre sport și societate (harta națională a centrelor sportive cu acces gratuit, nivelul de dotare al acestora, rata frecvenței),

(i) date statistice privind dezvoltarea standardelor pentru accesul persoanelor cu dizabilități la evenimente și centre sportive,

(j) date statistice privind procentul de populație care efectuează rar sau deloc activități sportive (sănătatea și starea de bine a persoanelor, având efecte economice negative în lanț prin creșterea cheltuielilor de asistență medicală, pierderea productivității la locul de muncă și reducerea capacității de inserție profesională),

(k) date statistice privind promovarea schimburilor de bune practici în domeniul finanțării transparente și sustenabile a sporturilor;

(2) Aceste seturi de date cu valoare ridicată specifice sunt:

(a) puse la dispoziție în mod gratuit, sub rezerva excepțiilor prevăzute în prezenta lege;

(b) prelucrabile automat;

(c) puse la dispoziție prin intermediul unor API-uri; și

(d) puse la dispoziție prin descărcare în masă, dacă este cazul.

(3) Identificarea seturilor de date cu valoare ridicată se bazează pe evaluarea potențialului acestora de a:

(a) genera beneficii importante de ordin socioeconomic sau de mediu și servicii inovatoare;

(b) genera beneficii pentru un număr mare de utilizatori, în special IMM-uri;

(c) contribui la generarea de venituri;

(d) fi combinate cu alte seturi de date.

(4) Atunci când punerea la dispoziție în mod gratuit a seturilor de date cu valoare ridicată de către autoritățile și instituțiile din sectorul public obligate să genereze venituri pentru a acoperi o parte semnificativă a costurilor lor legate de îndeplinirea atribuțiilor lor publice ar duce la un impact substanțial asupra bugetului autorităților și instituțiilor implicate, acestea pot fi scutite de cerința de a pune la dispoziție aceste seturi de date cu valoare ridicată în mod gratuit pentru o durată care nu depășește doi ani de la data intrării în vigoare a actului de punere în aplicare relevant adoptat în conformitate cu alin. (5).

(5) Comisia Europeană este împuternicită să adopte acte delegate, acte de punere în aplicare, ulterior transpunerii directivei, în conformitate cu actele legislative ale Uniunii Europene, în scopul de a modifica lista privind seturile de date cu valoare ridicată prin adăugarea de noi categorii tematice de seturi de date cu valoare ridicată, pentru a reflecta evoluția tehnologică și cea a pieței.

(6) Prin decizia președintelui ADR, în urma consultărilor la nivel inter-instituțional și cu părțile interesate, pot fi adăugate noi categorii tematice de seturi de date cu valoare ridicată, pentru a reflecta evoluția tehnologică și cea a pieței din România.

**Capitolul VI - Dispoziții tranzitorii și finale**

**Articolul 17 - Transpunere**

1. Prezenta lege intră în vigoare la 60 de zile de la data publicării în Monitorul Oficial al României, Partea I.
2. În termen de 60 zile de la data publicării în Monitorul Oficial al României, Partea I, Guvernul elaborează, la inițiativa ADR și SGG, normele metodologice de aplicare a acesteia.
3. În termen de 60 zile de la data intrării în vigoare a prezentei legi, ADR și SGG vor înainta Guvernului propuneri privind măsurile necesare pentru ca informațiile de interes public să devină disponibile în mod progresiv prin intermediul unor baze de date informatizate accesibile publicului la nivel național.
4. Măsurile prevăzute la alin. (3) vor privi recomandări referitoare la dotarea entităților publice cu echipamente de tehnică de calcul adecvate, precum și standardele aplicabile pentru datele deschise.

**Articolul 18 - Evaluare**

1. În vederea furnizării, către Comisia Europeană, a informațiilor necesare pentru elaborarea raportului de evaluare prevăzut la art. 18 alin. (1) al Directivei 2019/1024/UE, entitățile publice au obligația ca, anual, să transmită către ADR și SGG informațiile solicitate prin prezenta lege.
2. Evaluarea are ca obiect în special domeniul de aplicare și impactul social și economic al directivei transpuse prin prezenta lege, inclusiv:
3. măsura în care a crescut reutilizarea documentelor din sectorul public cărora li se aplică prezenta lege, în special de către IMM-uri;
4. impactul seturilor de date cu valoare ridicată;
5. efectele principiilor aplicate taxării și reutilizarea textelor oficiale cu caracter legislativ și administrativ;
6. reutilizarea documentelor deținute de alte entități decât cele din sectorul public;
7. disponibilitatea și utilizarea API-urilor;
8. interacțiunea dintre normele referitoare la protecția datelor și posibilitățile de reutilizare;
9. posibilitățile viitoare de a aduce îmbunătățiri bunei funcționări a pieței interne și de a susține dezvoltarea economică și pe cea a pieței forței de muncă.

**Articolul 19 – Clauze finale şi tranzitorii**

1. Prezenta lege transpune Directiva 2019/1024/UE a Parlamentului European și a Consiliului din 20 iunie 2019 privind datele deschise și reutilizarea informațiilor din sectorul public, publicată în Jurnalul Oficial al Uniunii Europene Seria L, nr. 172/56 din data de 26.06.2019, ce modifică în mod substanțial Directiva 2013/37/UE a Parlamentului European și a Consiliului care a modificat Directiva 2003/98/CE ce se abrogă cu efect de la data de 17 iulie 2021.
2. La data intrării în vigoare a prezentei legi se abrogă Legea nr. 109/ 2007 privind reutilizarea informațiilor din instituțiile publice cu toate completările și modificările ulterioare, precum şi orice prevederi contrare.
3. Solicitările depuse până la intrarea în vigoare a prezentei legi vor fi soluționate în conformitate cu procedura stipulată în Legea nr. 109/ 2007, cu modificările și completările ulterioare.